OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Evropska komisija je v sporočilu z dne 11. decembra 2019 sprejela evropski zeleni dogovor za Evropsko unijo in njene državljane. To sporočilo ponovno določa zavezo Komisije k reševanju podnebnih in okoljskih izzivov, ki je najpomembnejša naloga te generacije. Gre za novo strategijo za rast, katere cilj je preoblikovati Unijo v pravično in uspešno družbo s sodobnim, z viri gospodarnim in konkurenčnim gospodarstvom, ki v letu 2050 ne bo ustvarjalo neto emisij toplogrednih plinov in v katerem bo gospodarska rast ločena od rabe virov. Evropski zeleni dogovor je sestavni del te strategije Komisije za izvajanje Agende Združenih narodov do leta 2030 in ciljev trajnostnega razvoja. Cilj doseganja podnebno nevtralne Evropske unije do leta 2050 sta potrdila Evropski svet v svojih sklepih z dne 12. decembra 2019 in Evropski parlament v svoji resoluciji z dne 15. januarja 2020.

Evropski zeleni dogovor zlasti poziva k hitrejšemu prehodu na trajnostno in pametno mobilnost, saj promet povzroča četrtino emisij toplogrednih plinov v Uniji, kar pa se še povečuje. Da bi dosegli podnebno nevtralnost, je treba do leta 2050 zmanjšati emisije iz prometa za 90 %. K temu zmanjšanju bodo morali prispevati vsi načini prevoza. Komisija je v okviru evropskega zelenega dogovora napovedala strategijo za trajnostno in pametno mobilnost, ki bo sprejeta leta 2020 ter bo odgovorila na ta izziv in obravnavala vse vire emisij. Med drugimi predvidenimi ukrepi bi bilo treba večji del 75 % notranjega tovornega prometa, ki trenutno poteka po cestah, preusmeriti na železnice in celinske plovne poti.

Železnice morajo imeti pomembno vlogo pri hitrejšem zmanjševanju emisij iz prometa, saj so ena izmed okolju najbolj prijaznih in energetsko učinkovitih načinov prevoza. Dejansko so večinoma elektrificirane in oddajajo veliko manj CO2 kot enakovredni načini prevoza po cesti ali zraku. Prav tako je edini način prevoza, pri katerem se kljub povečanju obsega prevoza emisije CO2 od leta 1990 skoraj stalno znižujejo; do leta 2016 so železnice povzročile le 0,5 % vseh emisij CO2 iz prometa. Poleg tega železnice porabijo le 2 % vse energije, ki se v Uniji porabi v prometu, pri čemer se je leta 2016 po železniških tirih prepeljalo 11,2 % vsega tovora in 6,6 % vseh potnikov. Med letoma 1990 in 2016 so zmanjšale porabo energije in vse bolj uporabljajo obnovljive vire energije.

Medtem ko se je delež železniškega potniškega prometa v Uniji med letoma 2007 in 2016 s 7,0 % povečal na 7,6 %, se je delež železniškega tovornega prometa v Uniji od vrhunca leta 2011 (19 %) v letu 2017 zmanjšal na 16,65 %. Za dosego dejanskega enotnega evropskega železniškega območja obstajajo še številne ovire, vključno s potrebo po zmanjšanju hrupa. Premagovanje teh ovir bo skupaj z zmanjšanjem stroškov in pospešitvijo inovacij železnicam omogočilo izkoristiti svoj celotni potencial. Zato potrebujejo dodatno spodbudo, da postanejo privlačnejše za potnike in podjetja kot prevozno sredstvo, ki izpolnjuje njihove vsakodnevne potrebe po mobilnosti in potrebe po mobilnosti na dolge razdalje. Povečanje deleža potnikov in tovora v železniškim prometu bo prispevalo tudi k zmanjšanju prometnih zastojev in emisij, ki so nevarne za zdravje ljudi, ter zlasti onesnaževanja zraka.

Cilj predloga za razglasitev leta 2021 za „evropsko leto železnic“ je spodbujanje železniškega prometa v skladu s cilji iz sporočila Komisije o evropskem zelenem dogovoru, vključno s trajnostno in pametno mobilnostjo. S projekti, razpravami, dogodki, razstavami in pobudami po vsej Evropi bo evropsko leto železnic promoviralo železnice kot privlačen in trajnosten način za potovanja po Evropi za državljane, podjetja in javne organe, s poudarkom na njihovi inovativni razsežnosti na ravni Unije. Z vključevanjem državljanov zunaj sektorja železniškega prometa, z namenskimi dogodki in komunikacijskimi kampanjami se bo več ljudi in podjetij spodbudilo k uporabi železnic.

Leto 2021 je pomembno leto za politiko Unije na področju železniškega prometa. To bo prvo polno leto, v katerem se bodo po vsej EU izvajala pravila iz četrtega železniškega paketa, in sicer pravila o odprtju trga notranjih storitev potniškega prometa ter zmanjšanja stroškov in upravnega bremena za prevoznike v železniškem prometu, ki delujejo po vsej EU. V številnih državah članicah obstaja vse več javnega interesa za železnice, vključno z nočnimi vlaki, kot je razvidno tudi iz priljubljenosti pobude #DiscoverEU. Poleg tega bo mednarodni festival umetnosti „Europalia“ leta 2021 posvečen vplivu železnic na umetnost in bo poudaril njihovo vlogo kot vplivnega spodbujevalca socialnih, gospodarskih in industrijskih sprememb. Leto 2021 se zato šteje za zelo časovno ustrezno za to pobudo.

Kot pri vseh evropskih letih v preteklosti je njegov glavni cilj povečati ozaveščenost glede izzivov in priložnosti ter poudariti vlogo Unije pri spodbujanju skupnih rešitev. Cilj evropskega leta železnic je spodbujati in podpirati prizadevanja Unije, držav članic, regionalnih in lokalnih organov ter drugih organizacij pri povečevanju deleža potnikov in tovora v železniškem prometu. Evropsko leto bi moralo železniški promet kot trajnosten, inovativen in varen način prevoza zlasti promovirati z vključevanjem širše javnosti, predvsem mladih. Prav tako bi moralo poudariti evropsko čezmejno razsežnost železnic, ki združuje državljane, jim omogoča, da raziskujejo Unijo v vsej njeni raznolikosti, spodbuja kohezijo in prispeva k povezovanju notranjega trga Unije. Okrepiti bi moralo tudi prispevek železnic h gospodarstvu, industriji in družbi Unije na splošno ter spodbujati železniški promet kot pomemben element odnosov med Unijo in tretjimi državami, zlasti na Zahodnem Balkanu.

•Skladnost z veljavnimi predpisi s področja zadevne politike

Kot že navedeno, bo evropsko leto železnic spodbujalo železniški promet v skladu s cilji iz sporočila Komisije o evropskem zelenem dogovoru, vključno s trajnostno in pametno mobilnostjo. Gradilo bo tudi na obstoječih, z železnicami povezanih pobudah in politikah, kot je odprtje trga notranjih storitev potniškega prometa ter zmanjšanje stroškov in upravnega bremena za prevoznike v železniškem prometu, ki delujejo po vsej Uniji. Podobno kot pri drugih evropskih letih bodo ukrepi vključevali informacijske in promocijske kampanje, dogodke, projekte in pobude na ravni Unije ter na nacionalni, regionalni in lokalni ravni. Ti ukrepi bodo služili prenašanju ključnih sporočil ter širjenju informacij o zgledih dobre prakse.

Evropsko leto bo priložnost za spodbujanje organov držav članic in železniškega sektorja k sodelovanju pri spodbujanju železniškega prometa. V največji možni meri se bo zagotovilo, da bodo dejavnosti, organizirane v okviru evropskega leta, prilagojene potrebam in razmeram v vsaki državi članici. Države članice so zato pozvane, da imenujejo nacionalnega koordinatorja, odgovornega za organizacijo udeležbe v evropskem letu železnic. Ustanovljena bo evropska usmerjevalna skupina, ki bo vključevala predstavnike nacionalnih koordinatorjev. Komisija bo organizirala srečanja nacionalnih koordinatorjev, da se bosta zagotovili koordinacija izvajanja evropskega leta ter izmenjava informacij o izvajanju na nacionalni ravni in ravni Unije.

•Skladnost z drugimi politikami Unije

Evropsko leto železnic je povezano z drugimi področji politik Unije, kot so regionalni razvoj, konkurenčnost industrije, trajnostni turizem, inovacije, zaposlovanje, izobraževanje, mladi, kultura in dostopnost za invalide, ter z vezmi Unije s sosednjimi državami. Poudarilo bo evropsko čezmejno razsežnost železnic kot načina za prevoz blaga, potovanja, odkrivanje in povezovanje celine na trajnosten in v prihodnost usmerjen način. Nekatere dejavnosti v okviru evropskega leta bodo morda lahko financirane iz obstoječih programov Unije, kot so Obzorje Evropa, Instrument za povezovanje Evrope, strukturni in investicijski skladi Unije, Ustvarjalna Evropa, Erasmus+, DiscoverEU ali Evropa za državljane.

2.PRAVNA PODLAGA, SUBSIDIARNOST IN SORAZMERNOST

•Pravna podlaga

Pravna podlaga tega predloga je člen 91 Pogodbe o delovanju Evropske unije (PDEU). Člen 91 namreč določa, da za izvajanje člena 90 PDEU in ob upoštevanju posebnosti prometa Evropski parlament in Svet po rednem zakonodajnem postopku in po posvetovanju z Ekonomsko-socialnim odborom in Odborom regij določita vse ustrezne predpise. Člen 90 PDEU določa, da se cilji Pogodb uresničujejo v okviru skupne prometne politike. Glavni namen tega predloga je prispevati k povečanju deleža potnikov in tovora v železniškem prometu. Ta cilj kot tak spada na področje uporabe člena 91 PDEU.

•Subsidiarnost (za neizključno pristojnost)